

**Ny rapport om matsvinn og matredding**

22. februar 2022: **I rapporten** [**«Matsvinn og Matredding»**](https://toogoodtogo.no/no/download/matsvinn-og-matredding) **går Too Good To Go nærmere inn på utviklingen i appen i 2021 og funn fra en ny forbrukerundersøkelse.**

2,2 millioner forundringsposer med overskuddsvarer ble reddet gjennom matredder-appen Too Good To Go i 2021, noe som tilsvarer varer til en verdi av 290 millioner kroner. Antall reddede poser med overskuddsvarer, matbedrifter i appen og brukere har økt betraktelig det siste året.

**7 millioner solgte forundringsposer**

Siden appen kom til Norge i 2016 er det snart solgt 7 millioner slike poser med overskuddsvarer.

– Rapporten forklarer bakgrunnen for veksten, hvor vi tror det er mer å hente og hva vi gjør av initiativer utover selve appen, sier Lene Kallum, kommunikasjonssjef i Too Good To Go.

– Vi har også inkludert funn fra en forbrukerundersøkelse om nordmenns forhold til matsvinn og matredding, som Norstat har gjort for oss. Det gjør oss bedre rustet til å identifisere utfordringer, informere godt og lage skreddersydde tiltak i kampen mot matsvinn, sier hun.

Undersøkelsen er gjennomført blant 1000 respondenter på landsbasis.

**Noen funn:**

* 84 prosent av respondentene sier de har et **bevisst forhold til matsvinn**, men 4 av 5 kaster mat. Matkasting er vanligere blant de unge enn blant de eldre i undersøkelsen.
* **Brød og bakervarer, frukt og grønt og middagsrester** er maten som flest kaster.
* **Hovedårsakene til at vi kaster mat** er at den har gått ut på dato, at vi glemmer varer vi har og at vi lager for store porsjoner.
* **Dette skal til for at vi kaster mindre mat hjemme:** Orden på kjøkkenet, planlegging av innkjøp og/eller måltider og bedre ferdigheter som restekokk.
* 40 prosent av respondentene mener de kan **spare minst 1000 kroner i måneden** ved å planlegge innkjøp bedre og bruke opp restene.
* 78 prosent av de spurte mener at **forbrukerne har hovedansvaret for å redusere matsvinnet** i Norge, etterfulgt av dagligvarebutikker (54 prosent), matprodusenter/leverandører (46 prosent), serveringsbransjen (33 prosent) og myndighetene (33 prosent).
* 74 prosent er **motiverte for å gjøre mer for å redusere matsvinn** i hverdagen, samtidig som de mener at matbransjen må ta sin del av ansvaret. 84 prosent ønsker at det innføres en **matkastelov**.

[Hovedrapporten om matsvinn](https://www.regjeringen.no/no/dokumenter/bransjeavtalen-om-reduksjon-av-matsvinn-hovedrapport-2020/id2891243/) viser at det årlig kastes 453.650 tonn mat i Norge. Matbransjen og forbrukere står for rundt halvparten av svinnet hver. Fra 2015 til 2020 ble svinnet redusert med 10 prosent, mens målet var 15 prosent.

– Matredding er heldigvis blitt vanligere enn for noen år siden, og det skjer mye bra, men svinn-kuttene i Norge skjer ikke raskt nok, sier Kallum.

– Hvis vi skal nå målet om å halvere matsvinnet innen 2030, må enda flere bli matreddere – både forbrukere og matbedrifter – og det må komme flere tiltak. Vi er for eksempel positive til at det innføres en matkastelov, sier Kallum.

**Om undersøkelsen**
Gjennomført av Norstat på vegne av Too Good To Go i desember 2021. Landsdekkende webundersøkelse blant 1000 respondenter, gjennomført på e-post. Rullerende svaralternativer og mulighet for å gi flere enn ett svar der det er naturlig. Spørsmål relatert til matsvinn, matvaner og miljø.

**Om Too Good To Go**

Matredder-app som finnes i 17 land. Knytter butikker og andre matbedrifter med varer til overs sammen med folk som vil kjøpe maten til redusert pris. Appen har nå 1,6 millioner brukere i Norge.

Siden Too Good To Go kom til Norge i 2016 er det solgt 6,9 millioner forundringsposer med overskuddsvarer gjennom appen. 2,2 millioner av disse ble solgt i 2021, noe som er en vekst på rundt femti prosent sammenlignet med året før.

På landsbasis redder 4000 matbedrifter overskuddsvarer gjennom appen – rundt seksti prosent flere enn for ett år siden. Appen er ett av flere tiltak de kan ta i bruk for å slippe å kaste mat.

Too Good To Go samarbeider også med aktører i matbransjen om å sette matsvinn på agendaen, og jobber for å inspirere til svinn-kutt gjennom ulike kanaler.

**Kontakt**Lene Kallum, kommunikasjonssjef i Too Good To Go, lkallum@toogoodtogo.no, 991 07 900